П’ем мы збольшага па хатах, ціха і амаль непрыкметна, як сапраўдныя партызаны. Разам з тым, большасць забойстваў на Беларусі адбываецца падчас сумеснага распіцця алкаголю, на глебе асабістай непрыязнасці, то бок з прычынаў ірацыянальных. Алкаголь – безумоўны каталізатар шмат якіх разбуральных тэндэнцый, ён выклікае залежнасць і замацоўвае гэтыя тэндэнцыі, а ў выпадках, калі выпіваюць абодва бацькі, уцягвае ў гэтыя разбуральныя працэсы дзяцей. Алкаголь, аднак, не прычына, а сродак. Мы ўжываем моцныя напоі не адно стагоддзе і за гэты час адпрацавалі механізмы, нормы і правілы, якія эфектыўна нейтралізуюць яго адмоўныя наступствы.